Нымдуулук ченегич

Нымдуулук ченегич – газ, суюктук, катуу (ошондой эле чубурма) нерселердин (жыгач, кездеме, була, дан, азыкомитетүлүк, нефть жана башка) нымдуулугун ченөөчү прибор. Абанын нымдуулугу гигрометр жана психрометр, суюктуктун (башкача айтканда суу негизги компоненти болуп эсептелбеген суюктуктун, мисалы, нефтинин, спирттин) нымдуулугу сыйымдуу жана кондуктометрдик нымдуулук ченегичтер менен өлчөнөт. Сыйымдуу нымдуулук ченегич суюктуктун диэлектрдик туруктуулугун же диэлектриктик коромжуну аныктоого, кондуктометрдик нымдуулук ченегич суюктуктун электр өткөрүмдүүлүгүн өлчөөгө негизделген. Катуу нерселердин (монолиттүү, такта түрүндөгү, чагылган, майдаланган, чубурма) нымдуулугу кондуктометрдик, сыйымдуу, радиоизотоптуу, ошондой эле суунун курамына кирген суутектин ядросунун радио толкундарды резонанстык жутуусуна негизделген нымдуулук ченегичтер менен өлчөнөт. 
Категория:Физика
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7